b'\n_START_ARTICLE_\nKozma Aha\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nOsnovno \xc5\xa1olo je obiskoval v Kri\xc5\xbeah pri Tr\xc5\xbei\xc4\x8du in v \xc5\xa0kofji Loki. Leta 1995 je maturiral na Gimnaziji Poljane v Ljubljani, leta 2002 pa je diplomiral na Filozofski fakulteti v Ljubljani (A-slovenski jezik in knji\xc5\xbeevnost, A-latinski jezik in knji\xc5\xbeevnost). Zaklju\xc4\x8dil je tudi dva letnika Srednje glasbene in baletne \xc5\xa1ole v Ljubljani (kitara). V \xc5\xa1olskem letu 2002/2003 je vpisal podiplomski magistrski \xc5\xa1tudij slovenskega jezika in knji\xc5\xbeevnosti, leta 2007 pa je tam tudi doktoriral z disertacijo Misel o jeziku in knji\xc5\xbeevnosti pri slovenskih protestantskih piscih 16. stoletja. Od 2. letnika fakultete dalje je ob \xc5\xa1tudiju pou\xc4\x8deval latin\xc5\xa1\xc4\x8dino na Gimnaziji \xc5\xa0kofja Loka, od leta 2003 pa je zaposlen na In\xc5\xa1titutu za slovenski jezik Frana Ramov\xc5\xa1a ZRC SAZU \xe2\x80\x93 najprej kot mladi raziskovalec, zdaj pa kot znanstveni svetnik in predstojnik (od oktobra 2018). _NEWLINE_Je vodja programske skupine In\xc5\xa1tituta in vodi pripravo Slovarja slovenskega knji\xc5\xbenega jezika 16. stoletja. Izvedel je podoktorski projekt Jezikoslovnozgodovinske in sociolingvisti\xc4\x8dne zna\xc4\x8dilnosti misli o jeziku na Slovenskem med letoma 1607 in 1758, vodil projekte Vklju\xc4\x8ditev izbranih slovnic slovenskih avtorjev v mednarodno bazo CTLF \xe2\x80\x93 Corpus de textes linguistiques fondamentaux in priprava portala slovenskih slovnic in pravopisov, Zgodovinski slovar slovenskega knji\xc5\xbenega jezika 16. stoletja \xe2\x80\x93 1. zvezek in Jezikovna politika Republike Slovenije in potrebe uporabnikov, trenutno pa vodi projekt Spletni portal Fran\xc4\x8dek, Jezikovna svetovalnica za u\xc4\x8ditelje in \xc5\xa0olski slovar slovenskega jezika. Je sourednik revije Slovenski jezik/Slovene Linguistic Studies in \xc4\x8dlan uredni\xc5\xa1kega odbora revije Jezikoslovni zapiski, ki izhaja na In\xc5\xa1titutu. Uredil je spise o zgodovini slovenskega knji\xc5\xbenega jezika Brede Pogorelec in kriti\xc4\x8dne izdaje ve\xc4\x8d del Primo\xc5\xbea Trubarja. Je pobudnik in urednik spletnih portalov Fran, na katerem so dostopni vsi pomembnej\xc5\xa1i slovarji slovenskega jezika, ter Slovenske slovnice in pravopisi. Od leta 2016 je redni \xc4\x8dlan ustanove L\xe2\x80\x99Institut d\xe2\x80\x99\xc3\xa9tudes slaves v Parizu._NEWLINE_V svojem raziskovalnem delu se ukvarja z vpra\xc5\xa1anji zgodovine jezikoslovja in slovni\xc4\x8darstva, histori\xc4\x8dne sociolingvistike, prevajalstva, retorike ter s koncepti umetnih jezikov. O pesni\xc5\xa1kem opusu Jovana Vesela Koseskega je izdal svojo prvo monografijo (2007). Njegova druga monografija, ki je nastala na podlagi doktorske disertacije, nosi naslov Zgodovina misli o jeziku in knji\xc5\xbeevnosti na Slovenskem: protestantizem (2007). Vsebino te monografije nadaljuje monografija Zgodovina misli o jeziku na Slovenskem: katoli\xc5\xa1ka doba (2012). V angle\xc5\xa1\xc4\x8dini je iz\xc5\xa1la monografija The History of Linguistic Thought and Language Use in 16th Century Slovenia (2014). Trubarjevem letu 2008 je pripravil izdajo Primo\xc5\xbea Trubarja za mlade Primo\xc5\xbe Trubar.doc in prevod Trubarjevega Abecednika v sodobni slovenski jezik. Naslednje leto je sledila kriti\xc4\x8dna izdaja Katekizma, leta 2014 pa kriti\xc4\x8dna izdaja Cerkovne ordninge. Od oktobra 2014 predava na Podiplomski \xc5\xa1oli ZRC SAZU. Od februarja 2007 do septembra 2017 je predaval na Fakulteti za humanistiko v Novi Gorici (od 2015 kot izredni profesor), od aprila 2008 do junija 2013 pa na Oddelku za prevajalstvo Filozofske fakultete v Ljubljani. V poletnem semestru \xc5\xa1tudijskega leta 2010/2011 je predaval zgodovino slovenskega jezika kot gostujo\xc4\x8di profesor na Alpen-Adria-Universit\xc3\xa4t v Celovcu v Avstriji.\xc2\xa0Bil je vodja Strokovne komisije za slovenski jezik pri Ministrstvu za izobra\xc5\xbeevanje, znanost, kulturo in \xc5\xa1port (od avgusta 2012 do avgusta 2013). Med letoma 2009 in 2011 je bil \xc4\x8dlan skupine za jezik\xc2\xa0Bele knjige o vzgoji in izobra\xc5\xbeevanju v Republiki Sloveniji. Od leta 2011 do 2013 je bil \xc4\x8dlan\xc2\xa0Podro\xc4\x8dne predmetne komisije za slovenski jezik\xc2\xa0na ZRS\xc5\xa0 ter \xc4\x8dlan strokovnega sveta Ustanove patra Stanislava \xc5\xa0krabca, od leta 2014 pa je \xc4\x8dlan Razvojne predmetne skupine za slovenski jezik na ZRS\xc5\xa0. Bil je \xc4\x8dlan programskega odbora simpozijev\xc2\xa0Obdobja 28, 30 in 34, 7., 8.\xc2\xa0in 9. \xc5\xa0krab\xc4\x8devih dnevov\xc2\xa0ter tajnik simpozija Slovenski knji\xc5\xbeni jezik v 16. stoletju. Za srednje\xc5\xa1olski u\xc4\x8dbenik Govorica jezika je napisal poglavje o zgodovini slovenskega jezika in sociolingvistiki. _NEWLINE_Leta 2017 je izdal slovenski slovnici za osnovne in za srednje \xc5\xa1ole Kratkoslovnica in Slovnica na kvadrat, za kateri je prejel priznanje jabolko navdiha, istega leta pa je prejel tudi Zlati znak ZRC SAZU. Postal je Delova osebnost leta in bil uvr\xc5\xa1\xc4\x8den na 25. mesto lestvice najvplivnej\xc5\xa1ih Slovencev. _NEWLINE_Aktiven je tudi kot pesnik, libretist, scenarist, za \xc4\x8dasnik Delo pa od leta 2018 pi\xc5\xa1e redne kolumne.\n_START_SECTION_\nLiterarno delo\n_START_PARAGRAPH_\nLeta 1991 je izdal pesni\xc5\xa1ko zbirko Skodelice iz vodnjaka misli. Leta 2011 je iz\xc5\xa1la pesni\xc5\xa1ka zbirka Ti si \xc4\x8darovnica, jaz sem grobar. Leta 2015 je skupaj z ilustratorjem Jakom Vukoti\xc4\x8dem pripravil slikanico o zgodovini slovenskega jezika Jezi\xc4\x8dni mo\xc5\xbeje: zgodba o slovenskem jeziku.\n_START_SECTION_\nBibliografija\n_START_PARAGRAPH_\nCobiss.'